Kommentaar: Beeld sê | Netwerk24
REGSTREEKS: SA t. Indië (SA: 162)
21 Junie 2019 00:01
Oudpres. Jacob Zuma.
Dit is goeie nuus dat oudpres. Jacob Zuma, die opper-Zupta, uiteindelik sy verskyningsdatums voor die Zondo-kommissie het. Dit op sigself is belangrike vordering in pres. Cyril Ramaphosa, sy opvolger, se belofte dat staatskapers vervolg sal word in die proses om korrupsie uit te roei.
Hopelik kom die Zuma-kamp nie weer met die een of ander vertragingstaktiek vorendag nie. Sy aandrang om vooraf die vrae te kry, spreek daarvan. Gelukkig het die kommissie sulke voorkeurbehandeling verwerp. Die land is gereed om sy antwoorde te hoor. Dit spreek vanself dat hy lank en deeglik ondervra sal word oor miljarde rande wat uit die staatskoffers gesteel is.
Die punt is al deur verskeie ontleders gemaak dat byna almal hul beurt voor die Zondo-kommissie kry behalwe diegene wat van oortredings beskuldig word. Tot nou toe is die goue draad van alle onthullings – hetsy in die media, in boeke, hofsake of voor kommissies soos die Zondo-kommissie – dat Zuma en sy kohorte se vingerafdrukke op die meeste van die misdaadtonele sigbaar is.
Sy verskyning moet ter wille van die land 'n belangrike keerpunt word in die vervolging van die staatskapers en die stryd teen korrupsie.
Sy onoortuigende rol as die slagoffer van onkunde wie se naam sonder sy medewete misbruik is, mag nie die blywende heersende indruk ná sy verskyning wees nie. Dan sal die hele oefening 'n mislukking wees.
Zuma is 'n genadelose verraaier van sy land en mense se welstand. Blatante selfverryking, soos die bou van die Nkandla-woning, uit staatsgeld kan nie ongestraf bly nie.
Dit laat 'n bitter smaak in die mond dat die presidensie sy regskoste vir die Zondo-verskyning gaan dra. Gaan dit nou weer 'n hofaansoek deur 'n politieke party of instansie verg om dit ongedaan te kry? Wat dan in elk geval weer kostebevele teen die belastingbetaler kan meebring? Maar dit is 'n kostebevel wat die belastingbetaler waarskynlik graag sal dra eerder as om 'n sent verder aan Zuma se koste te betaal.